**Z Á P I S N I C A**

z mimoriadneho zasadnutia Obecného zastupiteľstva obce Dojč, ktoré sa konalo

dňa 8. septembra 2016.

Zasadnutie zahájené o 18:00 hod.

**Navrhnutý program:**

1. Otvorenie, určenie zapisovateľa a overovateľov zápisnice
2. Vznik Projektovej spoločnosti – pozemky na Záhumeniciach
3. Uznesenie
4. Záver

**Prítomní:**

starostka: PaedDr. Slavomíra Melišová

poslanci:

1. Ing. Pavol Zich
2. Bc. Martina Gajarová
3. JUDr. Antónia Mikulíková
4. Mgr. Zuzana Macková
5. Ing. Andrej Vician
6. Ing. Peter Orság
7. Ing. Svetlana Šefčíková

hlavný kontrolór obce: Ing. Dušan Frndalovics

Ostatní prítomní občania podľa prezenčnej listiny.

**1. bod programu: Otvorenie, určenie zapisovateľa a overovateľov zápisnice**

Starostka obce PaedDr. Slavomíra Melišová privítala poslancov a občanov prítomných na mimoriadnom zasadnutí Obecného zastupiteľstva Obce Dojč. Pozvánka bola zverejnená 2.9.2016.

Starostka sa pýta, či chce niekto navrhnutý program zasadnutia doplniť alebo zmeniť. Starostka navrhuje hlasovať o programe mimoriadneho zasadnutia.

*Návrh uznesenia:*

ObZ v Dojči schvaľuje Program mimoriadneho zasadnutia Obecného zastupiteľstva v Dojči.

Hlasovanie:

za: 7, proti: 0, zdržali sa: 0

Starostka navrhuje za zapisovateľku sl. Marcelu Hovančíkovú a za overovateľov zápisnice - p. Pavla Zicha a p. Martinu Gajarovú.

*Návrh uznesenia:*

ObZ v Dojči schvaľuje zapisovateľku a overovateľov zápisnice:

Ing. M. Hovančíková – zapisovateľka, Ing. P. Zich, Bc. M. Gajarová – overovatelia.

Hlasovanie:

za: 7, proti: 0, zdržali sa: 0

Starostka určuje za členov návrhovej komisie p. Antóniu Mikulíkovú a p. Zuzanu Mackovú.

*Návrh uznesenia:*

ObZ v Dojči schvaľuje návrhovú komisiu v zložení JUDr. Antónia Mikulíková, Mgr. Zuzana Macková

Hlasovanie:

za: 7, proti: 0, zdržali sa: 0

18:02 hod. prišla poslankyňa ObZ p. Júlia Kozánková.

**2. bod programu: Vznik Projektovej spoločnosti – pozemky na Záhumeniciach**

Starostka obce informuje, že na poslednom zasadnutí obecného zastupiteľstva bola uznesením schválená účasť Obce Dojč v projektovej spoločnosti s názvom ST Development, s.r.o., v ktorej bude mať Obec Dojč obchodný podiel vo výške 500 €, čo predstavuje 10 % základného imania. V zmysle zákona je však minimálna výška obchodného podielu 750 €, t.j. 15 % základného imania, preto starostka obce uznesenie nepodpísala. Je potrebné schváliť nové uznesenie, kde sa zmení výška obchodného podielu Obce Dojč. Peňažný vklad do majetku spoločnosti ostane nezmenený 10 000 €. Nezmení sa ani člen štatutárneho orgánu – starostka obce PaedDr. Slavomíra Melišová, ani členovia dozornej rady – poslanci JUDr. Antónia Mikulíková a Ing. Andrej Vician.

**3. bod programu: Uznesenie**

*Návrh uznesenia:*

ObZ v Dojči schvaľuje

1. Účasť v projektovej spoločnosti s ručením obmedzeným s názvom ST Development, s.r.o., so sídlom Bratislava, Sabinovská 8, 821 02, so základným imaním 5.000 €, slovom: päťtisíc eur, v ktorej bude Obec Dojč spoločníkom s obchodným podielom vo výške 750 €, slovom: sedemstopäťdesiat eur, t.j. 15% základného imania.
2. Peňažný vklad do majetku spoločnosti ST Development, s.r.o. vo výške 10.000 €, slovom: desaťtisíc eur.
3. Člena štatutárneho orgánu v osobe: PaedDr. Slavomíra Melišová a členov dozornej rady v osobách: JUDr. Antónia Mikulíková, Ing. Andrej Vician

Hlasovanie:

za: 8, proti: 0, zdržali sa: 0

**4. bod programu: Záver**

Starostka informovala, že najbližšie stretnutie bude 13.10.2016 o 18:00 hod.

Starostka ukončuje zasadnutie obecného zastupiteľstva a ďakuje za účasť.

Zasadnutie ukončené o 18:10 hod.

Zapisovateľka: Ing. Marcela Hovančíková ................................................................

Overovatelia: Ing. Pavol Zich ................................................................

 Bc. Martina Gajarová ................................................................

Starostka obce: PaedDr. Slavomíra Melišová ................................................................

Prítomní občania majú otázky ohľadom projektovej spoločnosti.

Starostka informuje, že o projektovej spoločnosti boli občania informovaní na zasadnutí obecného zastupiteľstva koncom augusta. Vtedy bol uznesením schválený obchodný podiel vo výške 500 €, uznesenie ale nepodpísala, pretože v zmysle zákona bolo potrebné schváliť obchodný podiel vo výške 750 €.

P. Hutta sa pýta, prečo je sídlo spoločnosti na Sabinovskej ulici v Bratislave. Starostka odpovedá, že developeri majú sídlo na tejto adrese.

P. Kubíková hovorí, že občania preto prišli na dnešné zasadnutie, aby boli informovaní o projekte.

P. Mikulíková informuje, že obec bude iba dočasným spoločníkom tejto spoločnosti. Obec začala rokovať s majiteľmi pozemkov na Záhumeniciach už pred dvomi rokmi, ale nikdy sa nedohodli. Dôvodom bolo, že majitelia pozemkov nesúhlasili so sumou 3 €/m2 a na druhej strane obec nemala dostatok finančných prostriedkov, aby mohla pozemky vykúpiť za cenu, ktorú požadovali majitelia. V tom období, prišli do obce páni zo spoločnosti, ktorá chcela stavať rodinné domy alebo bytovky, na výstavbu sa však nenašli vhodné pozemky. Firma oslovila vlastníkov pozemkov, no tí chceli obec ako určitého garanta, aby neprišli o svoje financie. Firma bude vlastníkov vyplácať na tri etapy. Aby sa mohlo začať s pozemkami pracovať, vytvorí sa nová čistá spoločnosť bez záťaží. Firma musí spĺňať určité podmienky. Starostka bude garant, aby obyvatelia neprišli o svoje peniaze.

Spoločnosť musí pozemky vykúpiť, aby sa mohli začať na nich budovať cesty, chodníky, plyn, elektrika, všetky prípojky, verejné osvetlenie. To sa týka aj pozemku obce. Obec pozemok prevedie alebo odpredá na novovzniknutú spoločnosť, čo bude jej vkladom do prípravy stavebných pozemkov. Každý pozemok bude napojený na všetky inžinierske siete, aby sa na ňom mohlo hneď začať stavať. Na Záhumeniciach má obec 12 árov. Keď sa projekt dokončí a pozemky sa predajú, obec predá svoj obchodný podiel spoločnosti. Spoločnosť potom môže podnikať aj inde. Investícia obce do majetku spoločnosti 10.000 € sa obci vráti.

P. Černý hovorí, že majitelia pozemkov stále nedostali predbežné zmluvy. P. Mikulíková hovorí, že tam je určitá postupnosť, najprv musí vzniknúť firma, ktorá osloví všetkých majiteľov pozemkov. Firma bude mať nejaké financie a potom bude žiadať s týmto projektom o úver.

P. Hutta sa pýta, či to bude obec garantovať. P. Mikulíková uvádza, že občania môžu od zmluvy odstúpiť. Obec nemala toľko finančných prostriedkov, aby mohla zaplatiť sumu za všetky pozemky na Záhumeniciach.

Starostka informuje, že ak by neprišlo k realizácii projektu, tak sa pozemky vrátia vlastníkom.

P. Mikulíková hovorí, že všetky zmluvy bude musieť podpísať starostka, to je podmienka.

Starostka informuje, že v dozornej rade bude p. Mikulíková a p. Vician, ktorí budú na všetko dohliadať.

P. Hutta sa pýta, kto prišiel s návrhom, že budú majitelia vyplácaní na tretiny. Starostka odpovedá, že zajtra prídu páni zo spoločnosti na obecný urad, tam sa môžu vlastníci priamo informovať.

Stretnutie vlastníkov s firmou bolo už aj začiatkom augusta.

P. Šefčíková hovorí, že je teraz len na občanoch, či zmluvy podpíšu alebo nie, obec to už neovplyvní. Vlastníci pozemkov sa musia dohodnúť s firmou, nemá význam to riešiť s obcou.

P. Kubíková hovorí, že jej švagriná bola na rokovaní s firmou, no nikto z vlastníkov nedostal žiaden výstup, žiadnu zápisnicu.

Starostka hovorí, že obec bude riešiť len samotnú s.r.o., o podmienkach predaja sa treba baviť už s konkrétnou firmou.

P. Vician hovorí, že sa najprv založí s.r.o., potom sa pošlú vlastníkom zmluvy a keď ich budú občania akceptovať, tak sa môže pokračovať ďalej. Ale ak sa niekto z vlastníkov postaví proti tomu, tak sa to opäť všetko zastaví a v obci sa nebude nič diať ďalších 20 rokov.

P. Šefčíková vysvetľuje, aký bol pôvodný návrh pre vlastníkov, že obec chcela pozemky vykúpiť, ale cena ktorú požadovali občania bola pre obec privysoká.

Starostka hovorí, že ponuka obce bola 3 €/m2, je to orná pôda, ktorá sa v obci vykupuje za 0,4 €/m2.

P. Šefčíková hovorí, že obec potrebuje podporiť mladých ľudí, aby kupovali pozemky a stavali domy, aby obec nestarla a nešla do zániku, ale sa rozvýjala a zvyšoval sa aj počet obyvateľov.

Starostka informuje, že zajtra prídu na obecný úrad medzi 9:00 a 9:30 hod. developeri, kto má záujem, môže sa prísť informovať o čomkoľvek.

Stretnutie ukončené 18:41 hod.